b"\n_START_ARTICLE_\nPineda de Can Ferrer del Coll\n_START_SECTION_\nEntorn\n_START_PARAGRAPH_\nSe situa en una pineda mixta, de pi blanc i pi pinyer, on s'alternen alzines, algun freixe de fulla petita, lledoners, oms, aix\xc3\xad com llentiscles, esparregueres boscanes, ar\xc3\xadtjols, esbarzers, miraguans falsos i canyes. Pocs metres m\xc3\xa9s enll\xc3\xa0, a prop de la riera hi ha diversos polls negres. Tamb\xc3\xa9 hi s\xc3\xb3n comunes plantes com la morella de paret, l'orenga, la sajolida, la ravenissa blanca, el mercurial, la carabassina i la tomaquera del diable. Pel que fa a la fauna, als arbres s'hi veuen senyals d'abund\xc3\xa0ncia de banyarriquer. Els ocells que s'hi poden observar s\xc3\xb3n el xoriguer, el pins\xc3\xa0, el pit-roig, el gaig, la mallerenga petita, el rossinyol (a l'estiu), el rossinyol balquer, el tord, el pica-soques blau i el picot verd. Respecte a alguns mam\xc3\xadfers, es troben fruits rosegats per la rata negra i abundants furgades de senglar.\n_START_SECTION_\nAspecte general\n_START_PARAGRAPH_\nEn general, s\xc3\xb3n pins sans, que presenten un molt alt nivell de creixement vertical. El principal factor que pot fer perillar la salut d'aquests pins s\xc3\xb3n les ventades (de fet, el cicl\xc3\xb3 extratropical Klaus de l'any 2009 va fer caure i malmetre diversos arbres de la pineda).\n_START_SECTION_\nCuriositats\n_START_PARAGRAPH_\nA pocs metres de la pineda, abans d'arribar-hi, es troba una alzina de grans dimensions, de 3,70 m a 1,30 m. A prop d'aquesta resta una soca d'una altra gran alzina, que superava els 4 metres de per\xc3\xadmetre. \xc3\x89s remarcable el fet que hi hagi diversos pins que superen o tenen una volta de can\xc3\xb3 propera als 3 metres i una al\xc3\xa7ada que ronda els 35 metres. Tamb\xc3\xa9 hi destaca un llentiscle arbori. Davant la masia de Can Ferrer, hi ha un enorme ametller que fa 3,74 metres de volta de can\xc3\xb3 i de segur que \xc3\xa9s dels m\xc3\xa9s gruixuts i vells de Catalunya (de fet, t\xc3\xa9 molta hist\xc3\xb2ria i se'n diu que anys enrere havia estat refugi dels maquis). A m\xc3\xa9s a m\xc3\xa9s, a la mateixa masia, dins un pati tancat, hi ha un enorme cirerer d'arbo\xc3\xa7, realment gegant\xc3\xad, que no es pot visitar. La pineda de Can Ferrer del Coll constitueix un lloc habitual d'aplecs i fou declarada Arbreda Monumental l'any 1995.\n_START_SECTION_\nAcc\xc3\xa9s\n_START_PARAGRAPH_\nEst\xc3\xa0 situada dins l'espai d'inter\xc3\xa8s natural (EIN) de les Valls de l'Anoia. Des de Piera, cal agafar la carretera BV-2242 en direcci\xc3\xb3 a Sant Esteve Sesrovires. Al punt quilom\xc3\xa8tric 4,5, abans d'arribar a la barriada del Badroc, just davant d'una antiga f\xc3\xa0brica, \xc3\xa9s necessari desviar-se a la dreta per una pista forestal, on veiem una reserva de fauna. Aquesta pista ens porta a Can Ferrer del Coll, on hi ha l'ametller i l'arbo\xc3\xa7 remarcables, i si continuem per la mateixa pista uns 300 metres, arribarem a la pineda. GPS 31T 0392593 4595048."